Ontwikkelaars betrap dat hulle glo by stadsraad steelAmptenare van Johannesburg se stadsraad besig om ’n onwettige waterverbinding in Redefine Development in Wilgeheuwel af te sluit. Foto: Thembelihle Mkhonza/ANA Werknemers van drie maatskappye is Dinsdag glo op heterdaad betrap dat hulle krag en water by die Johannesburgse stadsraad steel. “Onwettige verbindings maak dit vir die stadsraad baie moeilik om gehalte-dienste aan die mense van Johannesburg te lewer,” het Herman Mashaba, burgemeester, tydens die optrede teen onwettige verbindings gesê. Johannesburg se burgemeester, Herman Mashaba (links), sê hulle sal onwettige verbindings stopsit, al duur dit jare. Foto: ANA Hy sê die stadsraad sal die koste van die elektrisiteit en water bereken wat gesteel is en dit van die oortreders verhaal. Mashaba is vergesel van Funzela Ngobeni, burgemeesterskomiteelid, en Floyd Bring, die Goudstad se hoofbedryfsbeampte. Tydens ŉ soortgelyke optrede verlede week het die burgemeester gesê die stadsraad het bevind die raad het ŉ verlies aan inkomste van amper R9 miljoen gely weens die drie ontwikkelaars se onwettige verbindings. “Ons wil nie graag hul water en elektrisiteit afskakel nie, maar ons sal seker maak dat almal die reëls gehoorsaam.” Die doel van die optrede was om ontwikkelaars te identifiseer wat die stad se water, krag en riooldienste gebruik sonder om daarvoor te betaal.